Fecko, Martin, poslanec NR SR (2012-09-12):
Ďakujem pekne, pani predsedajúca. Pán minister, pán spravodajca, kolegyne, kolegyňa a kolegovia, dovoľte, aby som sa aj trošku zapojil do rozpravy k tomuto zákonu. Samozrejme, efektívna, spoľahlivá, otvorená štátna správa, super. Hovorím super, po tom prahne, myslím, že náš občan už od roku ’89, aby to takto fungovalo, len zatiaľ je to iba názov. To znamená, že je pred nami veľa roboty, ja som všetkými desiatimi, aby sme sa do toho, vyhrnuli si rukávy a išli. Hovorí sa 700 miliónov veľmi, ako by som povedal, tak je to, že ušľachtilé a progresívne, keď to sa ušetrí, tak klobúk dolu. Povedali ste, pán minister, že nebude to o znižovaní výkonnosti, to ma veľmi teší, lebo tie úrady, ktoré momentálne sa v predkladanom vládnom návrhu zákona vyskytujú, je vlastne o tom odvolacom konaní. To znamená, to, čo sme vlastne vzali súdom a ministerstvám, tak to mali krajské úrady v mnohých prípadoch, takže dúfam, že to zníženie výkonnosti bude úplné a musím trošku s vami nesúhlasiť, keď ste povedali, že chrliť budú fabriky na chrlenie rozhodnutí, ja to doplním, že musia to byť fabriky, áno, beriem, dobre, aby tam ten výkon bol, ale musia to byť rozhodnutia, ktoré budú obhájiteľné aj v Strasburgu, pokiaľ sa ten občan rozhodne, že bude žalovať našu republiku. Tak vtedy beriem, áno, to je výkonná štátna správa, ktorá funguje, a mala by ísť, pretože tam prehrávame súdy a potom platíme penále, pokuty a neviem všetko možné a ide to z našich peňazí. Takže, áno, beriem, pokiaľ takéto budú. Stopercentne súhlasím s pánom kolegom Mičovským, ktorý povedal, že chýba nám tá definitíva, to je 100 %, pretože musím povedať, na trovy štátu vyškolíme ľudí a oni keď pobudnú 3, 4, 5, 7 rokov, zistia, že ich plat je o ničom, opúšťajú štátnu správu a idú do súkromných a iných sfér. To znamená, to je, u mňa to je plytvanie štátnymi peniazmi, nehnevajte sa. Pokiaľ by videl, že áno rastiem, som tam, som odborník, super, tento predkladaný návrh zákona sa týka špecializovaných štátnych správ. Špecializovaných – už ten názov hovorí o niečom, že to nemôže človek, ktorý čaká – 300 ľudí na ulici za dverami, nie to je špecialista. A ja ako momentálne uvoľnený pracovník Krajského pozemkového úradu z Prešova na výkon funkcie mandátu poslanca, musím sto percent povedať, že nemal som menej v roku ako 200 podaní, ktoré som musel vyriešiť, najviac som mal 320, rok čo rok. A už nehovorím o takých, kde bolo, niečo prišlo a treba okamžite, to som ani nepočítal, bolo potrebné pomôcť kolegom, tak sme to riešili ako spoločne. Dobre, O. K. Takže beriem to takto, že bola opodstatnenosť štátnej správy, krajských úradov, Myslím si a budem stále brať za slovo pani vašu kolegyňu, pani Košútovú, ktorá hovorí, že je to o ľuďoch. No jasne, celý život je ľuďoch, však predsa hovoríme o tomto a o ľuďoch, ktorí sa tu postavili na tú štátnu správu. Ale budem to opakovať, pretože je to o tej zodpovednosti, či to vie zvládnuť, alebo nevie, keď je postavený na tú roveň, kde je postavený. Samozrejme, že znovu nechcem sa dožiť aj po tej reorganizácii, ktorá bude, že sa niekto postaví a povie: „Ja som zákon!“ Alebo to, to je koniec sveta, ja hovorím, v štátnej správe keď takto sa postaví k tomu. V súčasnosti pod rôznymi sofistikovanými metódami, samozrejme, sa tie čistky budú diať, no dúfam, že nie. Ale tá definitíva, s ktorou mnohí zamestnanci išli do výberových konaní, chýba, som mohol zažiť, že verili, že niečo by tu mohlo byť, a teraz nehovorím o poslednom polroku ani dvoch rokoch, hovorím od roku ’91, lebo odvtedy som pracovníkom pozemkového úradu. Takže myslím si, že aj tú piku som prežil, a tak, ako nám sľubovali, že čo všetko bude, ako budeme rásť, ako bude, budeme, by som povedal, že zabezpečení tým, že tomuto štátu dávame ten náš, naše najlepšie roky nášho života, tak, žiaľ, v mnohých prípadoch už ťaháme niektorí na päťdesiatku-šesťdesiatku a nie je štátny zamestnanec docenený a to sa mi nepáči. Žiaľ, musím povedať aj to, že je tu rozdiel medzi regiónmi a tá istá práca v bratislavskom kraji a v prešovskom kraji je odlišne hodnotená, toho istého úradníka. Nehnevajte sa, to je anomália, ktorú ja nemôžem brať, akože to je abnormalita a tým pádom štát stráca na tom svojom kredite, že áno ja som ten úradník. Vyzerá, že v poslednej dobe, keď sme to decentralizovali, resp. rozdelili kompetencie, verejná správa nás predbehla aj platovo. A myslím si, že úradník, ktorý háji štát, ktorý chodí na súdy a vie sa postaviť, tak myslím, že je to vhodné, aby bol aj patrične ocenený. A získať, teraz hovorím o pozemkových úradoch, právnika na pozemkovom úrade za daný plat, je modré z neba. Poviem otvorene, takže ja sa veľmi skláňam pred mojimi kolegami, ktorí za súčasných podmienok v cene 400 až 600 eur platu v hrubom je ochotný ísť na súdy a hájiť štát. V ťažkých prípadoch. Musím povedať, že keď niekto povie – pozemková agenda je: „Lusknem a mám“ – nie je pravda, vážení. Preberte sa z toho šoku, pozemková agenda, tvrdím, že je jedna z najťažších agend, ktoré tu máme. A pokiaľ nebude grunt na Slovensku, stále sa opakujem, nebude vysporiadaný, nebudeme vedieť, koľko tu máme pozemkov, vlastníkov, nemáme nič. Môžeme tu robiť investície a zase je všetko možné. Teraz narážam na pána kolegu Beblavého, hoci tu teraz nie je, ale dúfam, že ma možno, že si niekde pustí, keď povedal, že na pozemkových krajských úradoch sú iba pozemkové úpravy, chvalabohu, keby to takto tu bolo, to by som bol tak rád. Pretože to bol ten vrchol tých zákonov, ktoré sa prijímali, a začínali sme s reštitúciami, ktoré do dneska, ako som už spomínal, nemáme vyriešené. Aj krajské úrady sú tam v niektorých prípadoch odvolacie orgány, to znamená roboty do bludu. Bratislavský pozemkový úrad obvodný má 3200 žiadostí nevybavených, veď je to na hlavu po 20 rokoch. To znamená, keby sa mal k tomu aj rozhodovať v niektorých aj prípadoch, poviem, krajský úrad, tak to je roboty do bludu. Už nehovorím o spolupráci medzi orgánmi. Prečo sa to nerieši? Lebo kataster nedá identifikáciu pozemkovému úradu! Štátna správa nedá štátnej správe! No toto, čo je to za schizofrénia? Doslova takto. A teraz zistíme, že tam postavili garáže, bytovky, cesty a ten úradník ma rozhodnúť, že vrátiť pozemok vlastníkom, lebo v roku ’92 tam bola roľa alebo pasienok. „Tak, pán úradník, čo spravíš?“ pýta sa Fecko Martin, poslanec Obyčajných ľudí a nezávislých osobností. A tu začíname dostávať sa do stretu – telefonát z úradu vlády, telefonát z ministerstva, telefonát neviem skade, musím povedať, zažil som to aj ja za mojej pôsobnosti ako odvolacieho orgánu. A ja hovorím: „Máte smolu, tak ma vyhoďte, ja sa budem súdiť s celým štátom.“ Lebo nie je o tom. Keď niekto povie, že ja tam musím mať toho politického nominanta v tom úrade, ja sa pýtam: Zákon pre politického nominanta je iný ako pre nepolitického? Výkon úradníka štátnej správy podľa tohto zákona, keď je tam politický nominant, je, má mať vyššiu váhu, nižšiu váhu ako obyčajného z výberového konania vzišlého úradníka štátneho? Však to je na hlavu a, žiaľ, musím povedať takto, že aj teraz som riešil pred dvoma týždňami záhradkársku osadu jednu a viete, čo mi povedali? „Predstavte si, bol vedúci tohto úradu, náš člen osady a nebol v stave prevážiť ich referenta.“ Ja hovorím: „A vy si myslíte, že to tak funguje u každého?“ No takže berte to takto, že keď toto má byť štátny úradník, tak nehnevajte sa, nie! Dúfam, že táto reforma, ktorú predkladáte bude trošku o inom. Ďalej audit. Jednoznačne audit musí tam byť a taký, ako by som povedal, že ministerstvo bude robiť. Ale nie nejaký nadorgán, ktorý povie, že tento úrad, nehnevajte sa, zlúčiť, tento tak, tento tak, a na toto by som tiež apeloval. Ďalej, samozrejme, vítam to, že nebudeme mať mnoho dislokovaných rôznych pracovísk štátnej správy, a musím povedať, že aj veľa, neviem, prečo sa neurobilo napríklad, to by som teda rád vedel, nejaké zhodnotenie, prečo sme išli štátni zamestnanci do nájmu do rôznych súkromných budov a priestorov, kde fakticky štát platí, a iné budovy štátne chátrajú v tom meste, veď je to na hlavu. Už nehovorím o nejakých, ja neviem, kasárňach a všetko možnom, kde je proste kvantum budov. Choďte sa pozrieť, čo tam teraz je, bezdomovci a čvarga kadejaká, s prepáčením. Takže asi tak. Takže aj toto beriem, že by to malo byť. Samozrejme, že ľudia nevedia, kde nás nájsť. Máte pravdu, v mnohých prípadoch ani možno že ten konkrétny pracovník nevie na koho sa má obrátiť ten občan, ale budiž, to už je len o jednotlivých ľuďoch. Čo sa týka konkrétneho tohto zákona, lebo trošku som možno že tak zoširoka to vzal, pán minister, nehnevajte sa, ale je to asi moja nejaká rétorika tu za týmto pultom, ale zvykám si, lebo nie som tu 10 rokov ani 20. Na jednej strane by som povedal, že nie som rád, že krajský pozemkový úrad rušíme, na druhej strane hovorím dobre, že kompetencia ostáva, ľudia by mali ostať podľa všetkého, ako som si to bol v stave prečítať, takže dúfam, že bude to funkčné, aj hoci pod inou hlavičkou. Ale to metodické riadenie, lebo som to zažil, metodické riadenie z ministerstva pôdohospodárstva a financie z ministerstva vnútra, musím povedať, že boli dosť také akože krkolomné a v mnohých prípadoch sme mali veľké bolenie hlavy, že kde vlastne je ten šéf, ktorý povie, že tak, alebo tak. Takže toto, myslím, že tak dosť poctivo a svedomito je potrebné prejsť, akým spôsobom by to mohlo byť. Takže asi tak. Dobre, aby som to zbytočne nejako nenaťahoval, takže držím palce, aby sme tú štátu správu urobili tak, ako ste to dali do toho názvu. Je to iba ten predskokan, tento zákon, takže myslím si, pokiaľ to bude zachované v plnej funkčnosti a v plnej ústretovosti pre občanov, aby mali zľahčený život s tými štátnymi úradníkmi, tak budem rád. Toľko je to z mojej strany. Ďakujem pekne.